इस प्रकार संयुक्त परिवार में सुखी जीवन छिपा हुआ है। परिवार में बड़े-बूढ़े लोगों के रहने से घर में समृद्धि बनी रहती है। समय-समय पर सत्परामर्श मिलता रहता है और घर सनाथ रहता है। आजकल टी.वी. सीरियलों में संयुक्त परिवार के नाम पर जो साजिश दिखाई जाती हैं, वही विचारधारा महिलाएँ घरों में अपना रही हैं, जिसका परिणाम एकल परिवारों में वृद्धि होना है। क्या यह सीरियल आम जनता की जीवन शैली का प्रतिबिम्ब प्रस्तुत करते हैं? नहीं, क्योंकि इसमें दिखाए जाने वाले परिवार प्रायः धनाढ्य होते हैं और सभी सीरियल में इन धनी परिवारों की जीवन शैली का चित्रण कर कौन-सी पारिवारिक शांति आम जनता को परोसी जा रही है? यह टी.वी. चैनल यदि चाहे तो संयुक्त परिवार का अच्छा चित्रण कर नैतिक मूल्यों को बढ़ावा दे सकते हैं। परन्तु नई पीढ़ी भी नया मसाला चाहती है और बेरोक-टोक स्वच्छन्दता की ओर बढ़ना चाहती है, अगर ऐसा ही चलता रहा तो आगे क्या होगा! इसकी कल्पना से भी भय लगता है, इसलिए नई पीढ़ी से यही प्रार्थना है कि वह आगे बढ़े जरूर, लेकिन पीछे देखना ना भूले, अपने सांस्कृतिक गौरव और मूल्यों को ना भूले।